સલોણી હસી પડી. બોલી, ‘નૈયા, સ્પર્ધામાં ઈરાદાપૂર્વક અંતરાય ખડા કરાય છે અને સ્પર્ધક એ હરડલ્સને – પડકારને ઓળંગી જાય છે તે રીતે મેં ય જીવનમાં ઊભા થયેલા અંતરાયો ઓળંગ્યા અને ઘરનું વાતાવરણ વધારે બગડે નહીં એની સાવધાની રાખી તો આજે ઘરમાં કેવું સુખશાંતિનું વાતાવરણ છે અને અન્યોન્ય માટે આત્મીયતા છે, હેતપ્રેમ છે. ઘરની એકતા અક્ષુણ્ણ રહી છે. નૈયા, કંઈક મેળવવું હોય તો એનું મૂલ્ય તો ચૂકવવું જ પડે. થોડાં વરસો ભલે મેં વેઠ્યું પણ બદલામાં મને જે મળ્યું છે એ અમૂલ્ય છે. ખરી રીતે મેં જે મેળવ્યું છે એનું તો મૂલ્ય જ ના થાય. સૌનો અનગળ પ્રેમ મને મળ્યો છે.’